L. Köteles, poslanec: (2004-10-21):
- aby v § 4 ods. 1 bola upresnená uvádzaná forma podpory, t. j. dotácie, - aby v § 12 ods. 2 bol uvádzaný z technickolegislatívneho hľadiska správny pojem „utajovaná skutočnosť“, - aby z § 14 bol vypustený z legislatívneho hľadiska nesprávne uvádzaný odsek 3, - aby v čl. IV bol vypustený nesprávne uvádzaný odsek a slová „štátneho rozpočtu“ nahradené slovami „Environmentálneho fondu“, - aby zákon o Environmentálnom fonde bol platný od 1. januára 2004. Výbor Národnej rady Slovenskej republiky pre životné prostredie a ochranu prírody predložené návrhy pána prezidenta prerokoval a súhlasí s odporúčanými zmenami v bodoch 1 až 4. Odporúčaním pána prezidenta, aby zákon o Environmentálnom fonde až od 1. januára 2006 vstúpil do platnosti, náš výbor nesúhlasí a odporúča, aby ani poslanci Národnej rady nepodporili tento návrh. Vážená Národná rada, v oblasti ochrany životného prostredia je pretrvávajúcim javom, že z vlastných prostriedkov čím menej chceme investovať na riešenie existujúcich problémov. Kým v Slovenskej republike minulý rok z ministerstva životného prostredia cez sekcie realizácie environmentálnych problémov približne 1 mld. sme investovali do ekologických investícií, tento rok už len 660 mil. korún a na budúci rok je plánovaných približne 170, maximálne 180 mil. korún. Napriek tomu, že typickým prijímateľom tejto podpory vo výške približne 90 % je komunálny sektor na rozvoj environmentálnej infraštruktúry, zásobovanie pitnou vodou, čistenie komunálnych odpadových vôd, zmeny palivovej základne verejnoprospešných budov atď. Dodal by som ešte, že obce do 2 000 obyvateľov nemôžu požadovať podporu v súčasnej dobe zo štrukturálnych fondov. Čo by som zdôrazňoval aj z toho hľadiska, že z 2 890 obcí Slovenska len 387 má viac ako 2 000 obyvateľov a 2 504 má menej ako 2 000 obyvateľov. Z týchto obcí bez kanalizácie je 2 243, teda viac ako 89 %, čo z nášho hľadiska je to nepomerne horší pomer, veď my sme na poslednom mieste v strednej Európe, lebo berme tak, už pomaly z Európskej únie, že bez verejného vodovodu je 787 obcí, teda skoro 1/3 našich obcí. A teraz, aký dôsledok by mal, keby na základe odporúčania pána prezidenta by Národná rada o rok predĺžila termín vstupu tohto zákona do platnosti? Boli by sme nútení čiastočne rozpustiť už vybudovaný systém podpory programov. Povedal by som, že len na rok, lebo od roku 2006 by sme museli opätovne vybudovať celý aparát. Dosiaľ to nikto nedokázal vysvetliť, z akých prostriedkov a ako personálne by sme to mohli vyriešiť. Takisto by sme umŕtvili všetky investície v tejto oblasti s tým, že investori nemôžu prijímať podpory z európskych fondov pre už rozostavené stavby environmentálny infraštruktúry, strácali by sme možnosť na pokračovaní alebo dokončení investície. To by znamenalo, že minimálne na dva roky by sme znemožnili podporu menších projektov, tým by sme opätovne zafixovali nerovnosť šancí jednotlivých regiónov v budovaní ekologickej infraštruktúry, ktorá je jedným zo základných atribútov rozvoja hospodárskych a investičných aktivít v regióne, s ktorými priamo súvisí rast zamestnanosti a zvyšovanie životnej úrovne. Z tohto dôvodu vás prosím, aby ste hlasovali za návrhy Výboru Národnej rady Slovenskej republiky pre životné prostredie a ochranu prírody a aby sme opätovne schválili zákon o Environmentálnom fonde.